આગામી વર્ષે યોજાનારી ઉત્તર પ્રદેશ વિધાનસભાની ચૂંટણી માટે કોંગ્રેસે મિશન યુપી હેઠળ શીલા દીક્ષિતને યુપીના મુખ્યપ્રધાનના ઉમેદવાર બનાવી રાજકીય સ્તરે થઈ રહેલાં અનુમાનોમાં વધારો કર્યો છે ત્યારે અેવી ચર્ચા ચાલી રહી છે કે આ વખતનું મિશન યુપી કોંગ્રેસને ખરેખર સફળતા અપાવી શકશે? ૧૯૯૦માં આ રાજ્યની સત્તા કોંગ્રેસના હાથમાંથી સરકી ગયા બાદ યોજાયેલી કોઈ પણ ચૂંટણીમાં તે મુખ્ય મુકાબલામાં જોવા મળી ન હતી અને તે રાજ્યના રાજકારણમાં અેક તરફ ફેંકાઈ ગઈ હતી, જોકે આ દરમિયાન ૨૦૦૯માં લોકસભાની ચૂંટણી વખતે કોંગ્રેસને આશ્ચર્યજનક રીતે રાજ્યની ૮૦ સીટમાંથી ૨૧ સીટ મળી હતી, પરંતુ તેની આવી સફળતા માત્ર ક્ષણિક રહી હતી, કારણ ૨૦૧૪ની લોકસભાની ચૂંટણીમાં કોંગ્રેસને માત્ર બે સીટથી સંતોષ માનવો પડ્યો હતો. તેને માંડ સાડા સાત ટકા જ મત મળ્યા હતા, જે પક્ષ માટે ચિંતાનું કારણ ગણાય છે.